wickkiey/tamil-wikipedia-markdown huggingface dataset:
# 2032 கோடைக்கால ஒலிம்பிக் விளையாட்டுப் போட்டிகள்


**2032 கோடை ஒலிம்பிக்குப் போட்டிகள்** (*2032 Summer Olympics*, அதிகாரபூர்வமாக **35-வது ஒலிம்பியாது போட்டிகள்** (*Games of the XXXV Olympiad*), பொதுவாக **பிரிசுபேன் 2032** (*Brisbane 2032*) என்பது 2032 சூலை 23 முதல் ஆகத்து 8 வரை ஆத்திரேலியாவின் குயின்சுலாந்து மாநிலத் தலைநகர் பிரிசுபேனில் நடத்தத் திட்டமிடப்பட்டுள்ள பன்னாட்டுப் பல்துறை விளையாட்டுப் போட்டிகள் ஆகும். 2021 பிப்ரவரி 24 அன்று பிரிஸ்பேன் நகரம் முதன்மை விருப்பு நகரமாக அறிவிக்கப்பட்டது, 2021 சூலை 10 அன்று பன்னாட்டு ஒலிம்பிக் நிர்வாகக் குழுவின் முறையான அங்கீகாரத்தைப் பெற்றது. புதிய ஏல நடைமுறைகளின் கீழ் ஒலிம்பிக் போட்டியை நடத்தத் தெரிவான முதல் நகரமாகவும், 1984 லாஸ் ஏஞ்சலசு போட்டிகளுக்குப் பின்னர் போட்டியின்றி வென்ற முதல் நகரமாகவும் பிரிஸ்பேன் ஆனது.  

இது ஆத்திரேலியாவில் நடைபெறும் மூன்றாவது கோடை ஒலிபிக்குப் போட்டியாகும். முன்னதாக 1956 இல் மெல்பேர்ண் நகரமும், 200-ஆம் ஆண்டில் சிட்னி நகரமும் கோடைப் போட்டிகளை நடத்தியிருந்தன.
# பிளாக் ஆடம்



**பிளாக்கு ஆடம்** என்பது 2022ஆம் ஆண்டு திரைக்கு வந்த அமெரிக்க நாட்டு மீநாயகன் திரைப்படம் ஆகும். இப்படமானது இதே பெயரில் டிசி காமிக்சில் தோன்றிய கதாபாத்திரத்தை மையமாகக் கொண்டு நியூ லைன் சினிமா, டிசி பிலிம்ஸ், செவென் பாக்ஸ் புரொடக்சன்சு மற்றும் ஃபிளின் பிக்சர் கோ ஆகியவை தயாரிக்க, வார்னர் புரோஸ். பிக்சர்ஸ் மூலம் உலகம் முழுவதும் விநியோகம் செய்யப்படுகிறது.  

இது 2019 ஆம் ஆண்டு வெளியான ஷசாம்! என்ற திரைப்படத்தின் கிளைக்கதையாகவும், டிசி நீட்டிக்கப்பட்ட பிரபஞ்சத்தின் பதினோராவது திரைப்படமும் ஆகும். ஜாமே காலெட்-செர்ரா என்பவர் இயக்கும் இந்த திரைப்படத்திற்கு ஆடம் ஸ்டிகியேல், ரோரி ஹைன்ஸ் மற்றும் சோஹ்ராப் நோஷிர்வானி ஆகியோர் திரைக்கதை எழுத, டுவெயின் ஜான்சன், நோவா சென்டினோ, ஆல்டிஸ் ஹாட்ஜ், சாரா ஷாஹி, குயின்டெஸா ஸ்விண்டெல் மற்றும் பியர்ஸ் புரோஸ்னன் போன்ற பலர் நடித்துள்ளார்கள். இந்த படம் அக்டோபர் 21, 2022 இல் அமெரிக்காவில் வெளியானது.
# தி பிளாஷ்



**தி பிளாசு** என்பது 2023 ஆம் ஆண்டு வெளியான அமெரிக்க நாட்டு மீநாயகன் திரைப்படம் ஆகும். இப்படமானது இதே பெயரில் டிசி காமிக்சில் தோன்றிய கதாபாத்திரத்தை மையமாகக் கொண்டு டிசி பிலிம்ஸ், தி டிஸ்கோ பேக்டரி மற்றும் டபுள் டிரீம் ஆகியவை தயாரிக்க, வார்னர் புரோஸ். பிக்சர்ஸ் மூலம் உலகம் முழுவதும் விநியோகம் செய்யப்படுகிறது. இது டிசி நீட்டிக்கப்பட்ட பிரபஞ்சத்தின் பன்னிரண்டாவது திரைப்படமும் ஆகும்.  

ஆண்டி முசியெட்டி என்பவர் இயக்கும் இந்த திரைப்படத்திற்கு கிறிஸ்டினா காட்சன் என்பவர் திரைக்கதை எழுத, ஆகியோர் எசுரா மில்லர், பென் அஃப்லெக், மைக்கேல் கீடன், சாஷா காலே, கியர்ஸி கிளெமன்ஸ், மரிபெல் வெர்டே மற்றும் ரான் லிவிங்ஸ்டன் ஆகியோர் நடித்துள்ளார்கள்.  

தி பிளாஷ் படம் ஜூன் 12, 2023 அன்று ஹாலிவுட், லாஸ் ஏஞ்சல்ஸில் உள்ள கிராமன்ஸ் சைனீஸ் திரையரங்கில் திரையிடப்பட்டது, மேலும் இயக்குநர் மாற்றங்கள், கோவிட்-19 பெருந்தொற்று, தயாரிப்புக்குப் பிந்தைய பின்னடைவுகள் மற்றும் பல தாமதங்கள் காரணமாக அமெரிக்காவில் ஜூன் 16 அன்று வெளியிடப்பட்டது. மேலும் நடிகர் மில்லரைச் சுற்றியுள்ள சர்ச்சைகள். திரைப்படம் விமர்சகர்களிடமிருந்து கலவையான விமர்சனங்களைப் பெற்றது, அவர்கள் அதன் நகைச்சுவை, அதிரடி காட்சிகள் மற்றும் நடிப்பைப் பாராட்டினர். இப்படம் உலகளவில் $270.6 மில்லியனை வசூலித்துள்ளது, இது வசூல் ரீதியாக தோல்வி அடைந்து எல்லா காலத்திலும் மிகப்பெரிய வசூல் வெடிகுண்டுகளில் ஒன்றாக மாறியது, வார்னர் பிரதர்ஸ் நிறுவனத்திற்கு
# மகாதேவன் கோயில், தம்ப்தி சுர்லா


**மகாதேவன் கோவில்,** (*Mahadeva Temple*) கோவாவின் கதம்ப வம்ச பாணியில் பொ.ஊ. 12 ஆம் நூற்றாண்டில் கட்டப்பட்ட ஒரு சைவக் கோயிலாகும். இது சிவனுக்கு அர்ப்பணிக்கப்பட்டுள்ளது. மேலும், இந்து வழிபாட்டுச் செயலில் இது முக்கிய இடமாகும். இது கோவாவில் தேசிய முக்கியத்துவம் வாய்ந்த இந்தியத் தொல்லியல் ஆய்வகத்தால் பாதுகாக்கப்பட்ட நினைவுச்சின்னமாக வகைப்படுத்தப்பட்டுள்ளது.  

## வரலாறு

இக்கோவில் தக்காண பீடபூமியின் மலைகளிலிருந்து எடுத்துச் செல்லப்பட்ட கருங்கல்லால் கதம்ப வம்ச பாணியில் கைவினைக் கலைஞர்களைக் கொண்டு சிற்பங்கள் செதுக்கப்பட்டு கட்டப்பட்டுள்ளது. கோவாவில் கிடைக்கக்கூடிய கருங்கல்லில் கட்டப்பட்ட கட்டிடக்கலைக்கு மீதமிருக்கும் ஒரே மாதிரியாக இது கருதப்படுகிறது. இந்த இடத்தை சுற்றியுள்ள மேற்கு தொடர்ச்சி மலையின் அடிவாரத்தில் உள்ள காடுகளின் உள்ளே தொலைதூரத்தில் இக்கோயில் இருப்பதால் இந்த கோயில் கவனிப்பாரின்றி இருக்கிறது.  

இந்த கோயில் சிவபெருமானுக்கு அர்ப்பணிக்கப்பட்டுள்ளது. மேலும், அண்டை மாநிலமான கர்நாடகாவின் அய்கொளெ கோயில்களை நினைவூட்டுகிறது. உட்புற கருவறைக்குள் ஒரு பீடத்தில் ஒரு இலிங்கம் (சிவபெருமானின் சின்னம்) பொருத்தப்பட்டுள்ளது. மேலும் ஒரு பெரிய இராச நாகம் உட்புறத்தின் மங்கலான ஒளியில் நிரந்தரமாக உள்ளது என உள்ளூர் கதை ஒன்று உள்ளது.  

கோயிலில் கர்ப்பக்கிருகம், அந்தராளம், தூண்களைக் கொண்ட நந்தி மண்டபம் ஆகியவை கருங்கற்களைக் கொண்டு கட்டப்பட்டுள்ளது. யானை உருவங்களும், கற்சங்கிலிகளின் சிக்கலான செதுக்கல்களால் அலங்கரிக்கப்பட்ட நான்கு தூண்களும், இறுதியாக தாமரை மலர் போன்று செதுக்கப்பட்ட கல் உச்சியையும் கொண்டுள்ளன.  

## அமைவிடம்

இந்த கோயில் 15 ° 26′20 ″ N 74 ° 15′8 ″ E பாகையில் தம்ப்தி சுர்லா என்ற சிறிய கிராமத்திற்கு அருகில் உள்ளது. இது போல்கோர்னெம் கிராமத்திற்கு கிழக்கே 13 கிலோமீட்டர் (8.1 மைல்) தொலைவில் உள்ளது. பகவான் மகாவீரர் காட்டுயிர்ச் சரணாலயம் மற்றும் மொல்லம் தேசியப் பூங்காவின் வடகிழக்கு பகுதியில் மொலம் நகரில் அமைந்துள்ளது.  

மகாதேவன் கோயில் தலைநகர் பனாஜியிலிருந்து சுமார் 65 கிலோமீட்டர் (40 மைல்) தொலைவில் உள்ளது. வடக்கிலிருந்து சிறிய சாலைகள் வழியாக 22 கிலோமீட்டர் (14 மைல்) தெற்கே முக்கிய நகரமான சத்தரி வட்டத்திலுள்ள வால்போய் நகரிலிருந்து அணுகலாம். கோவாவை கர்நாடக மாநிலத்துடன் இணைக்கும் அன்மோத் காட்டின் அடிவாரத்தில் இந்த கோயில் உள்ளது.  

## புகைப்படங்கள்
# கபில தீர்த்தம்


**கபில தீர்த்தம்** (*Kapila Theertham*) என்பது புகழ்பெற்ற சிவன் கோயில் மற்றும் தீர்த்தம் ஆகும். இது இந்தியாவின் ஆந்திராவின் சித்தூர் மாவட்டத்தில் திருப்பதியில் அமைந்துள்ளது. இந்த கோயிலில் உள்ள சிவன் திரு உருவச்சிலை கபிலா முனியால் நிறுவப்பட்டதாக நம்பப்படுகிறது. எனவே இங்குள்ள சிவன் கபிலேசுவரா என்று குறிப்பிடப்படுகிறார்.  

சேசாசசலம் மலையின் ஒரு பகுதியாக இருக்கும் திருமலை மலைகளின் அடிவாரத்தில் செங்குத்தான மற்றும் செங்குத்து முகங்களில் ஒன்றில் மலைக் குகை ஒன்றின் நுழைவாயிலில் இந்த கோயில் அமைந்துள்ளது. இங்கு மலை ஓடையின் நீர் நேரடியாக "*கபில தீர்த்தம்*" என்று அழைக்கப்படும் கோயில் தெப்பக்குளத்தில் விழுகிறது. பெரிய கல்லினால் ஆன "நந்தி" கோயிலின் நுழைவாயிலில் அமர்ந்த நிலையில் பக்தர்களுக்கும் வழிப்போக்கர்களுக்கும் அருள் பாலிக்கின்றது.  

## சொற்பிறப்பியல்
கோயிலின் பெயரும் தீர்த்தத்தின் பெயரும் கபிலா முனியிலிருந்து பெறப்பட்டன.  

## புராணம்
இந்தக் கோயில் புராணத்தின் படி, கபிலா முனி இந்த இடத்தில் சிவனை வேண்டி தவம் செய்ததாகவும், முனியின் பக்தியால் சிவனும் பார்வதியும் காட்சி தந்தனர். இதனால் இந்த கோயில் தொடர்ச்சியான பாதுகாப்பையும், நிலைத்தன்மையையும் பெறுகிறது. வருடாந்திர திருவிழாக்கள் பெரும் சிறப்பாகக் கொண்டாடப்படுகின்றன. இது ஒன்பது நாள் நடைபெறும் நிகழ்வாகும். திருவிழாவின் போது சிவன் மற்றும் பார்வதி ஊர்வலம் அம்சா வாகனத்தில் தொடங்கி திரிசூல ஸ்தானத்துடன் (சிவனின் திரிசூலம் தீர்த்தமாடல்) முடிவடையும்.  

## துணை ஆலயங்கள்
இந்த கோயிலில் பல துணை சன்னதிகள் உள்ளன. காமாட்சி, சிவன், விநாயகர், சுப்பிரமணியன், அகத்தீசுவரர், ருக்மிணி சத்தியபாம சமேயோத ஸ்ரீகிருஷ்ணா என்பன அவற்றில் சில.
# பேக்கல் உட்சாஹி


**பேக்கல் உத்சாகி** (*Bekal Utsahi*) என்று பிரபலமாக அறியப்படும் **முகம்மது சபி அலிகான்** (1 ஜூன் 1924 - 3 டிசம்பர் 2016), ஓர் இந்திய கவிஞரும், எழுத்தாளரும், அரசியல்வாதியும் ஆவர். இவர் இந்திரா காந்திக்கு நெருக்கமான காங்கிரஸ்காரராகவும், மாநிலங்களவை நாடாளுமன்ற உறுப்பினராகவும் இருந்தார். பத்மஸ்ரீ மற்றும் யாஷ் பாரதி உட்பட பல தேசிய விருதுகளைப் பெற்றுள்ளார்.  

## ஆரம்பகால வாழ்க்கை
பேக்கல் உத்சாகி 1 ஜூன் 1924இல் உத்தரப் பிரதேசத்தின் பல்ராம்பூரில் பிறந்தார். இவரது தந்தையின் பெயர் ஜாபர் கான் லோடி- தாயின் பெயர் பிஸ்மில்லா. பால்ராம்பூரில் உள்ள எஸ்சி கல்லூரியில் உயர்நிலைப் பள்ளியில் தனது ஆரம்ப படிப்பை முடித்தார்.  

இவர் மாநிலங்களவை முன்னாள் உறுப்பினராக இருந்தார். 1976இல் இலக்கியத்துக்காக பத்மஸ்ரீ விருதைப் பெற்றார். 1945இல் தேவாவின் வாரிஸ் அலி ஷா என்ற சூபி துறவி, "பேடம் கயா பேக்கல் ஆயா" என்று மேற்கோள் காட்டினார். அந்த சம்பவத்திற்குப் பிறகு முகமது சபி கான் தனது பெயரை "பேக்கல் வர்சி" என்று மாற்றிக்கொண்டார். ஜவகர்லால் நேரு 1952இல் இந்திய தேசிய காங்கிரஸ் கட்சியின் தேர்தல் பிரச்சாரத்தின்போது கோண்டாவுக்கு வந்திருந்தார். அதே நேரத்தில், இவரது "கிசான் பாரத் கா" கவிதையைக் கேட்டு உற்சாகமடைந்து "யே ஹமாரா உத்சாகி ஷயர் ஹை" என்று பாராட்டினார். அதன் பிறகு இவர் இலக்கிய உலகில் பேக்கால் உத்சாகி என்று அழைக்கப்படுகிறார்.  

## அரசியல்
உத்சாகி இந்திய தேசிய காங்கிரஸ் கட்சியில் தீவிரமாக ஈடுபட்டார். மேலும், முன்னாள் பிரதமர் இந்திரா காந்தியுடன் மிக நெருக்கமாக இருந்தார். தேசிய ஒருங்கிணைப்புக்கான பங்களிப்பின் காரணமாக இவர் இந்திய நாடாளுமன்றத்தின் மேலவையான மாநிலங்களவை உறுப்பினராக காங்கிரஸால் பரிந்துரைக்கப்பட்டார். இவர், இந்தியப் பிரதமர் தலைமையில் தேசிய ஒருங்கிணைப்பு மன்றத்தின் உறுப்பினராகவும் இருந்தார்.  

## விருதுகள்
1976ஆம் ஆண்டில் உத்சாகி பத்மஸ்ரீ விருதைப் பெற்றார். இவர் உத்தரப்பிரதேச அரசிடமிருந்து யாஷ் பாரதி விருதைப் பெற்றார். உருது இலக்கியத்திற்கான சேவைகளுக்காக 2013 ஆம் ஆண்டில் ஷாஹீத் ஷோதா சன்ஸ்தானால் இவருக்கு மாத்தி ரத்தன் சம்மன் வழங்கப்பட்டது.
# சோம் ஆறு


**சோம் ஆறு என்பது** (இந்தி: **सोम नदी)** இந்தியாவின் அரியானா மாநிலத்தில் ஓடும் யமுனை ஆற்றின் கிளை ஆறு ஆகும்.  

## தோற்றம் மற்றும் பாதை
அரியானா மற்றும் இமாச்சலப் பிரதேச மாநிலத்தின் எல்லையில் உள்ள யமுனநகர் மாவட்டத்தில் சிவாலிக் மலையில் ஆதி பத்ரி (அரியானா) எனும் இடத்தில் இந்த ஆறு உருவாகிறது*.*  

1875-76 ஆம் ஆண்டில் அரியானாவில் மேற்கு யமுனா கால்வாயை சோம் நதி சந்திக்கும் இடமான தாதுபூரில் பத்ராலா தடுப்பணை கட்டப்பட்டது.  

இந்த ஆற்றின் வடிநில இரண்டு பகுதிகளாக வகைப்படுத்தப்பட்டுள்ளது. அவை, காதிர் மற்றும் பங்கர் ஆகும். இதில் பங்கர் மழைப் பருவத்தில் வெள்ளப் பாதிப்பிற்கு உள்ளாவதில்லை. தாழ் நில வெள்ளை பாதிப்புக்குள்ளாகும் பகுதி காதர் ஆகும்.  

## நீர்ப்பாசனம் மற்றும் நீர் சக்தி
மேற்கு யமுனா கால்வாயில் பல தடுப்பணைகள் உள்ளன. இவை யமுனாநகர் மாவட்டத்தில் உள்ளன. பத்ராலா அணையில் நீர் மின்சாரம் உற்பத்தி செய்யப்பயன்படுகிறது.<sup>[தலைப்பு காணவில்லை][ ஆசிரியர் தெரியவில்லை]</sup>  

## படம்
# கவுசல்யா ஆறு



**கவுசல்யா ஆறு** (*Kaushalya river*) காகர் நதியின், துணை ஆறாகும். இது அரியானா மாநிலத்தில் பஞ்ச்குலா மாவட்டத்தில் பாய்கிறது.  

## தோற்றமும் ஓட்டமும்
கவுசல்யா ஆறு அரியானா மற்றும் இமாச்சலப் பிரதேச மாநிலத்தின் எல்லையில் உள்ள சிவாலிக் மலைகளில் தோன்றி பஞ்சகுலா மாவட்டம் வழியாகப் பாய்ந்து, கவுசல்யா அணையின் கீழ்ப்பகுதியில் பிஞ்சூர் அருகே காகர் நதியுடன் கலக்கிறது.  

இதனுடைய வடிநிலம் இரண்டு பகுதிகளாக வகைப்படுத்தப்பட்டுள்ளது. அவை: காதிர், பங்கர். *பங்கர்* எனப்படும் பகுதி மழைப் பருவத்தில் பாதிக்கப்படுவதில்லை, தாழ்நில வெள்ள பாதிப்புக்குள்ளாகும் பகுதி *புது வண்டல்* பகுதி (காதர்) என அழைக்கப்படுகிறது.  

பல தொல்பொருள் ஆராய்ச்சியாளர்கள் சிந்துவெளி நாகரிகம் வளர்ந்த பழைய காகர்-கக்ரா நதியைச் சரசுவதி நதியுடன் அடையாளம் கண்டுள்ளனர்.  

## படக் காட்சியகம்
# சேர் சா சூரியின் கல்லறை


**சேர் சா சூரியின் கல்லறை** (*Tomb of Sher Shah Suri*) என்பது இந்தியாவின் பீகார் மாநிலத்தின் சாசாராம் நகரில் உள்ளது. முகலாயப் பேரரசை தோற்கடித்து வட இந்தியாவில் சூர் பேரரசை நிறுவிய பீகாரைச் சேர்ந்த பஷ்தூன் பேரரசர் சேர் சா சூரி நினைவாக இந்த கல்லறை கட்டப்பட்டது. ரபி உல் அவ்வலின் 952 வருடத்தின் பத்தாவது நாளில், அல்லது பொது ஊழி 1545 மே 13 அன்று கலிஞ்சர் கோட்டையில் தற்செயலான ஒரு குண்டு வெடிப்பில் சேர் சா சூரி இறந்தார்.  

## கட்டிடக்கலை
இந்தக் கல்லறை இந்திய-இசுலாமியக் கட்டிடக்கலைக்கு ஒரு எடுத்துக்காட்டாக திகழ்கிறது. இது கட்டிடக் கலைஞர் மிர் முகம்மது அலிவால் கான் என்பவரால் வடிவமைக்கப்பட்டு, 1540க்கும்ம் 1545க்கும் இடையில் கட்டப்பட்டது. கிட்டத்தட்ட சதுரமாக இருக்கும் ஒரு செயற்கை ஏரியின் நடுவில் நிற்கும் இந்த சிவப்பு மணற்கல் கல்லறை (122 அடி உயரம்) இந்தியாவின் இரண்டாவது தாஜ் மகால் என்று அழைக்கப்படுகிறது. கல்லறையைச் சுற்றியுள்ள ஏரி சுர் வம்சத்தால் ஆப்கானிஸ்தான் சுல்தான்களின் கட்டிடக்கலை வளர்ச்சியாகக் காணப்படுகிறது.  

இந்த கல்லறை சேர் சாவின் வாழ்நாளிலும், அவரது மகன் இஸ்லாம் ஷாவின் ஆட்சியிலும் கட்டப்பட்டது. சேர் சா சூரியின் இறப்புக்கு மூன்று மாதங்களுக்குப் பிறகு, 1545 ஆகஸ்ட் 16 ஆம் தேதி நிறைவடைந்ததாக ஒரு ஒரு கல்வெட்டு பொறிக்கப்பட்டுள்ளது.  

## புகைப்படங்கள்

### நடப்பு

### பழையப் புகைப்படங்கள்
# கணிதக் கருவி


**கணிதக் கருவி** (*mathematical instrument*) என்பது கணித ஆய்விலும் பயன்பாட்டிலும் உதவும் ஒரு கருவியாகும். வடிவவியலில் பல்வேறு நிறுவல்களுக்கான வரைதல்களுக்கு கவராயம் மற்றும் நேர்விளிம்பு பயன்படுத்தப்படுகின்றன. பயன்பாட்டுக் கணிதத்தில் கோணங்களையும் தொலைவுகளையும் அளப்பதற்கு இவை உதவுகின்றன. காலத்தை அளக்கவும், வானியல், கடற்பயண வழிகாட்டுதல், நில அளவியல் போன்ற துறைகளிலும் இவை பங்குபெறுகின்றன.  

கோள்கள் மற்றும் பிற விண்பொருட்களின் இருப்பிடத்தையும் நகர்வையும் கணிப்பதற்கு கோள்காண் வட்டு போன்ற கருவிகள் பயன்படுத்தப்பட்டன. அறுபாகைமானி, திசைகாட்டி போன்ற்வை கடலோடுபவர்களின் வழிகாட்டலில் பயன்படுத்தப்பட்டவையாகும்.  

பெரும்பாலான கணிதக் கருவிகள் வடிவவியல் பயன்பாடு கொண்டவை. அவற்றுள் அளவுகோல், இடுக்குமானி, பாகைமானி, மூலைமட்டம், கவராயம் போன்றவை அடங்கும். எண்சட்டம், நழுவு சட்டம், கணிப்பான் போன்ற கருவிகள் எண் கணிதத்தில் பயன்படுகின்றன.
# தேவா, இந்தியா


## நிலவியல்
தேவா பாகையில் அமைந்துள்ளது. இது சராசரியாக 137 மீட்டர் (449 அடி) உயரத்தில் உள்ளது.  

## மக்கள் தொகை பரவல்
2011 இந்திய மக்கள் தொகை கணக்கெடுப்பின்படி, தேவாவின் மொத்த மக்கள் தொகை 15,662 ஆகும். இதில் 8,231 ஆண்களும் 7,431 பெண்களும் இருக்கின்றனர். 0 முதல் 6 வயதுக்குட்பட்டவர்கள் 2,347 என்ற அளவில் இருக்கின்றனர். தேவாவில் மொத்த கல்வியறிவாளர்களின் எண்ணிக்கை 7,967 ஆகும். இது 50.9% மக்களில் ஆண்களின் கல்வியறிவு 54.4% ஆகவும், பெண் கல்வியறிவு 47.0% ஆகவும் உள்ளது. தேவாவின் 7+ மக்கள்தொகையின் கல்வியறிவு விகிதம் 59.8% ஆகும். இதில் ஆண்களின் கல்வியறிவு விகிதம் 63.9% ஆகவும், பெண் கல்வியறிவு விகிதம் 55.4% ஆகவும் இருந்தது. பட்டியல் சாதியினரும் பட்டியல் பழங்குடியினரின் எண்ணிக்கை முறையே 746 , 18 ஆகும். தேவாவில் 2011இல் 2485 வீடுகள் இருந்தன.  

தேவாவில் 67 கிராம ஊராட்சிகள் உள்ளன.  

## சாலை இணைப்பு
தேவா, இலக்னோ, பதேபூர், பாராபங்கி, சூரத்கஞ்ச், குர்சி, மசாலி , சின்ஹாட் ஆகியவற்றுடன் சாலை வழியாக நன்கு இணைக்கப்பட்டுள்ளது.
# வாரிஸ் அலி ஷா


**வாரிஸ் அலி ஷா** (*Waris Ali Shah*) (1817-1905) என்பவர் இந்திய மாநிலமான பீகாரின் பாராபங்கி மாவட்டத்திலுள்ள தேவாவைச் சேர்ந்த ஒரு சூபித் துறவியும், வார்சி சூபி ஒழுங்கின் நிறுவனரும் ஆவார். இவர் மேற்கில் பரவலாகப் பயணம் செய்து, மக்களை தனது ஆன்மீக ஒழுங்கில் சேர்த்துக்கொண்டார். இவர் ஹஸ்ரத் இமாம் உசேனின் 26 வது தலைமுறையைச் சேர்ந்தவர். இவரது தர்கா இந்தியாவின் தேவாவில் உள்ளது. இவர், சிறு வயதிலேயே ஒரு மத வாழ்க்கையைத் தேர்ந்தெடுக்கொண்டார்.  

## வாழ்க்கை
"இசுலாமிய விமர்சனமும் முஸ்லிம் இந்தியாவும்" என்ற புத்தகத்தில் (கிராஸ் மறுபதிப்பு, 1971), இயேசு வாழ்ந்தபடியே வாரிஸ் அலி ஷா தனது வாழ்க்கையை வாழ்ந்ததாகக் குறிப்பிடப்பட்டுள்ளது.  

### சமூக ஈடுபாடுகள்
இவர் பல முறை யாத்திரைக்காக மக்கா சென்றுள்ளார். ஐரோப்பாவில் தனது பயணத்தின் போது, இவர் துருக்கி சுல்தானையும், பெர்லினில் பிஸ்மார்க்கையும் சந்தித்தார். இவர் இங்கிலாந்து சென்று ஐக்கிய இராச்சியத்தின் விக்டோரியா மகாராணியையும் ஒரு பார்வையாளராக சந்தித்தார்.  

### இறப்பு
இவர் ஏப்ரல் 5, 1905 அன்று இறந்தார் (29 முகர்ரம் 1323 ஹிஜ்ரி ஆண்டு ).  

## சூஃபி ஒழுங்கு
வாரிஸ் அலி ஷா சூபித்துவத்தின் கதிரியா ஒழுங்கைச் சேர்ந்தவர். இவர் ஒரு தாராளவாத பார்வையைக் கொண்டிருந்தார். இவரைப் பின்பற்றுபவர்களுக்கு சூஃபித்துவத்தைப் பின்பற்ற அனுமதித்தார். ஒருவர் இசுலாத்தை ஏற்றுக்கொண்டால் பெயர்கள் மாற்றப்படக்கூடாது என்பது இவரது கொள்கையாகும்.  

## இவருடைய சீடர்கள்
இவருக்கு பல மதங்களைச் சேர்ந்தவர்கள் சீடர்களாக இருந்தனர்.  
- மாலிக் குலாம் முகமது (பாக்கித்தானின் ஆளுநர்).
- சீரடி சாயி பாபா

## நினைவு நாள்
இவரது தந்தையான குர்பன் அலி ஷாவின் கல்லறை தேவாவில் உள்ளது. இவரது தந்தையின் நினைவு நாள் விழா, உள்ளூரில் தேவா மேளா என்று அழைக்கப்படுகிறது. இது அக்டோபர்-நவம்பர் மாதங்களில் அனுசரிக்கப்படுகிறது. இதில் கிட்டத்தட்ட ஒரு மில்லியன் என்ற அளவில் முஸ்லிம்களும், இந்துக்களும் கலந்து கொள்கின்றனர்.  

ஷா தனது தந்தை குர்பன் அலி ஷாவின் நினைவாக இந்த நிகழ்வை ஆரம்பித்ததாக கூறப்படுகிறது. மற்றொரு வருடாந்திர கண்காட்சி சஃபர் முதள் நாள் அன்று இவரது கல்லறையில் நடத்தப்படுகிறது.
# ஈ. வெ. இராமசாமி-மணியம்மை அறக்கட்டளையில் இயங்கும் நிறுவனங்கள்

பெரியார் ஈ. வெ. இராமசாமி மற்றும் அவர்தம் மனைவியர்களான நாகம்மை மற்றும் மணியம்மை பெயரிலான அறக்கட்டளையின் கீழ் சென்னை, திருச்சிராப்பள்ளி, தஞ்சாவூர் மற்றும் புது தில்லி போன்ற இடங்களில் பகுத்தறிவுக் கல்வி, பகுத்தறிவுப் பிரச்சாரம், பொதுக்கல்வி நிலையங்கள், மருத்துவமனைகள் மற்றும் பயிற்சி நிலையங்கள் நடத்துகிறது. அவைகள் வருமாறு:  

## சென்னையில்
1. பெரியார் பகுத்தறிவு ஆய்வகம் மற்றும் நூலகம், பெரியார் திடல், சென்னை
1. பெரியார் கணிணி ஆய்வுக் கல்வியகம், பெரியார் திடல்
1. பெரியார் அய்.ஏ.எஸ்., அய்.பி.எஸ். பயிற்சி மய்யம், பெரியார் திடல்
1. பெரியார் ஆங்கிலக் கல்விப் பயிலகம், பெரியார் திடல்
1. பெரியார் தொழிற் படிப்பு நிறுவனம் (CA/ICWA/ACS), பெரியார் திடல்
1. பெரியார் தத்துவக் கொள்கை பரப்பும் பன்னாட்டமைப்பு, பெரியார் திடல்
1. மகளிர் மேம்பாடு, மறுமலர்ச்சிக்கான பெரியார் அமைப்பு, பெரியார் திடல்
1. பெரியார் சுயமரியாதைத் திருமண நிலையம், பெரியார் திடல்
1. பெரியார் இலவச சட்ட உதவி மய்யம், பெரியார் திடல்
## திருச்சிராப்பள்ளியில்
1. நாகம்மை குழந்தைகள் இல்லம்
1. பெரியார் தொடக்கப்பள்ளி
1. பெரியார் மணியம்மை பெண்கள் மேல்நிலைப்பள்ளி
1. பெரியார் நூற்றாண்டு நினைவு மெட்ரிக்குலேசன் மேல்நிலைப் பள்ளி
1. நாகம்மை ஆசிரியர் பயிற்சி நிறுவனம்
1. பெரியார் ஆசிரியர் பயிற்சி நிறுவனம்
1. பெரியார் மருந்தியல் மகளிர் கல்லூரி
1. பெரியார் கணினி மய்யம்
1. பெரியாரியல் பயிற்சிக் கல்லூரி
1. பெரியார் செவிலியர் கல்லூரி
## தஞ்சாவூரில்
1. பெரியார்-மணியம்மை பல்கலைக்கழகம், வல்லம்
1. பெரியார் நூற்றாண்டு பாலிடெக்னிக் கல்லூரி
1. பெரியார் சமூக தொடர் கல்விக் கல்லூரி
1. பெரியார் உயிரி தொழில்நுட்பம் மற்றும் உயிர் மண்டல ஆராய்ச்சிக் கழகம்
1. பெரியார் புத்தாக்க எரிசக்திப் பயிற்சி நிறுவனம்
## புதுதில்லியில்
1. பெரியார் மய்யம், பாம்நோலி
1. பெரியார் மய்யம், ஜசோலா
### மருத்துவமனைகள்
1. பெரியார் மணியம்மை மருத்துவமனை நகர குடும்ப நல மய்யம், சென்னை
1. புற்றுநோய் ஆய்வுக்கான பெரியார் மய்யம், சென்னை
1. பெரியார் மணியம்மை இலவச மருத்துவமனை, திருச்சிராப்பள்ளி
1. பெரியார் மருத்துவமனை குடும்ப நல மய்யம், தஞ்சாவூர்
1. பெரியார் மருத்துவமனை குடும்ப நல மய்யம், சோழங்கநல்லூர், திருச்சி
# மெகரூன் ஏரி

**மெகரூன் ஏரி** (*Mehrun Lake*) என்பது ஜல்கான் அருகே அமைந்துள்ள இயற்கை ஏரியாகும். மெகரூன் ஏரியின் பெயரானது இந்தப் பகுதியின் பெயரான ஜல்கானிலிருந்து தோன்றியதாகும். ஜல் என்பது தண்ணீரைக் குறிக்கும். இந்த ஏரியானது இப்பகுதி மக்களுக்குக் குடிநீருக்காகவும் விவசாயத்திற்காகவும் 75 ஹெக்டேர் பரப்பளவில் தோற்றுவிக்கப்பட்டது. பின்னர் இந்த ஏரிக்கரையில் பல பொழுதுபோக்கு அம்சங்கள் ஏற்படுத்தப்பட்டன. எனவே அருகிலுள்ள நகரங்களிலிருந்தும் பல இங்கு வருகின்றனர். இந்த ஏரி ஜல்கான் மக்களுக்குப் பொழுது போக்குவதற்கான இடமாக உள்ளது. இந்த ஏரிக்கு அருகில் பல பூங்காக்கள் உள்ளன. இந்த ஏரியில் சாத் பூஜை பயிற்சி செய்ய உத்தரப்பிரதேசம் மற்றும் பீகாரிலிருந்து பலர் இந்நகரத்திற்குக் குடியேறுகின்றனர்.  

ஜல்கான் நகராட்சி இந்த ஏரியை மேம்படுத்தி விநாயகர் கோயில் கட்ட முன்னெடுப்பினைத் துவக்கியுள்ளது. இதன் மூலம் சுற்றுலாவை மேம்படுத்தவும் திட்டமிட்டுள்ளது.
# அப்துல் பாரி பிரங்கி மகாலி


**அப்துல் பாரி பிரங்கி மகாலி** ( *Abdul Bari Firangi Mahali* ) (1878-1926) ஓர் இந்திய முஸ்லிம் அறிஞரும் இலக்னோவில் உள்ள பிரங்கி மகால் பகுதியைச் சேர்ந்த எழுத்தாளருமாவார். இவர் 111 புத்தகங்களை எழுதியுள்ளார். ஜனவரி 26, 1919 அன்று இவர் இலக்னோவில் முஸ்லிம்களுக்கு எதிரான பிரிட்டிசாரின் அணுகுமுறைக்கு எதிராக ஒரு போராட்டக் கூட்டத்திற்கு தலைமை தாங்கினார். கிலாபத் இயக்கத்தில் இவர் மிகவும் தீவிரமாக இருந்தார்.  

## நிறுவனங்கள்

- மேற்கத்திய கல்விக்கு எதிரான தனது எதிர்ப்பில், இலக்னோவில் *மதர்ஸா-இ-நிசாமியா* என்ற கல்வி நிறுவனத்தை நிறுவினார்.
- முஸ்லிம் புனித தலங்களை ஆங்கிலேயர்கள் இழிவுபடுத்துவதைத் தடுக்க *அஞ்சுமான்-இ-குடம்-இ-கப்பாவை* (1914) அமைத்தார்.
- இவர் தாருல் முசன்னெபின் ஷிப்லி அகாதமியின் (1915-1916) நிறுவனர் உறுப்பினராக இருந்தார்.
- இந்தியாவின் ஐக்கிய மாகாணங்களில் (1920) ஜாமியா மில்லியா இஸ்லாமியாவின் நிறுவனர் உறுப்பினராக இருந்தார்.
# பெலிசியானோ தோசு சாண்டோசு


**பெலிசியானோ தோசு சாண்டோசு** (*Feliciano dos Santos*) தென் கிழக்கு ஆப்பிரிக்க நாடான மொசாம்பிக்கைச் சேர்ந்த ஓர் இசைக்கலைஞர் மற்றும் சுற்றுச்சூழல் ஆர்வலராவார். இவர் நியாசா மாகாணத்தைச் சேர்ந்தவர்.  

மொசாம்பிக் நாட்டில் பாதிக்கும் மேற்பட்ட மக்கள் அடிப்படை சுகாதார வசதி இல்லாமல் தீவிர வறுமையில் வாழ்கின்றனர். நியாசாவின் வடக்கே உள்ள மாகாணம் நாட்டின் ஏழ்மையான மற்றும் தனிமைப்படுத்தப்பட்ட பகுதிகளில் ஒன்றாகும். அதன் கிட்டத்தட்ட 1 மில்லியன் மக்களில் பெரும்பாலோர் மாகாணம் முழுவதும் சிதறிக்கிடக்கும் சிறிய கிராமங்களில் வாழ்கின்றனர். இது புதிய இங்கிலாந்து போல பெரியது. ஆனால் 170 கிலோமீட்டர் நடைபாதை மட்டுமே இங்கு உள்ளது.  

மொசாம்பிக்கின் மிக தொலைதூர மூலைகளுக்கும் சுகாதாரத்தை கொண்டு வருவதற்கு பாரம்பரிய இசையை புதுமையான தொழில்நுட்பத்தைப் பயன்படுத்தி கிராம வாசிகளுக்கு இவர் உதவினார். நியாசா பிராந்தியத்தில் நீர் மற்றும் சுகாதார உள்கட்டமைப்பை மேம்படுத்துவதற்கான தேவையை மேம்படுத்த இசையைப் பயன்படுத்தியதற்காக 2008 ஆம் ஆண்டில் சாண்டோசுக்கு கோல்டுமேன் சுற்றுச்சூழல் பரிசு வழங்கப்பட்டது.
# சாம் ஹிக்கின்பாட்டம்


**சாமுவேல் ஹிக்கின்பாட்டம்** (*Sam Higginbottom*) (27 அக்டோபர் 1874 &#x2013; 11 ஜூன் 1958) இங்கிலாந்தின் மன்செஸ்டரில் பிறந்த இவர் இந்தியாவின் அலகாபாத்தில் ஆங்கிலேய கிறிஸ்தவ மறைபணி அமைப்பை நிறுவினார். மேலும்,இவர் அலகாபாத் வேளாண்மை நிறுவனத்தையும் நிறுவினார்.  

## ஆரம்ப கால வாழ்க்கை
ஹிக்கின்பாட்டம் வேல்ஸில் பிறந்தார். குடும்பம் அமெரிக்காவுக்கு குடிபெயர்ந்தது. இவர் சிறுவயதிலேயே பள்ளியை விட்டு வெளியேறி, கசாப்புக்கடை சிறுவன் வாடகையுந்து ஓட்டுநர், பால் வழங்குபவர் என வெவ்வேறு காலங்களில் வெவேறு வேலைகளை செய்தார்.  

## இந்தியாவில் வேலை

ஹென்றி போர்மனின் பரிந்துரையின் பேரில், 1903ஆம் ஆண்டில் பிரெஸ்பைடிரியன் தேவாலயத்தின் வட இந்திய சேவைத்திட்டத்தின் ஒரு பகுதியாக இவர் இந்தியா வந்தார். அப்போதிருந்து 1909 வரை அலகாபாத் கிறிஸ்தவக் கல்லூரியில் (இப்போது எவிங் கிறிஸ்தவக் கல்லூரி ) பொருளாதாரத்தையும், அறிவியலையும் கற்பித்தார்.< இவர்களுக்கு ஐந்து குழந்தைகள் பிறந்தனர்.  

## பிற்கால வாழ்க்கை
இவர், 1921 இல் வெளியிடப்பட்ட தனது படைப்புகளைப் பற்றிய ஒரு புத்தகமும் 1949 இல் வெளியிடப்பட்ட சுயசரிதை என இரண்டு புத்தகங்களை எழுதினார். இந்தியாவில் இருந்தபோது, மகாத்மா காந்தி , ஜவகர்லால் நேரு ஆகியோருடன் நெருங்கிய நட்பை வளர்த்துக் கொண்டார்.  

## தொகுப்புகள்
இவரது ஆவணங்கள் வர்ஜீனியா பல்கலைக்கழகத்தில் ஆல்பர்ட் மற்றும் ஷெர்லி சிறிய சிறப்பு சேகரிப்பு நூலகத்தில் வைக்கப்பட்டுள்ளன.  

## நூலியல்
- Sam Higginbottom. *The Gospel and the Plough, Or, The Old Gospel and Modern Farming in Ancient India*. 1921. London: Central Board of Missions and Society for Promoting Christian Knowledge. Republished in 2006:
- Sam Higginbottom. *Sam Higginbottom, Farmer: An Autobiography*. 1949. Republished in 2007:
# செல்மன் வாக்ஸ்மேன்



**செல்மன் ஆபிரகாம் வாக்ஸ்மேன்** (Selman Waksman) (சூலை 22, 1888 - ஆகஸ்ட் 16, 1973) ஒரு உருஷ்ய சாம்ராஜ்யத்தில் பிறந்த யூத-அமெரிக்க கண்டுபிடிப்பாளர், உயிர்வேதியியலாளர் மற்றும் நுண்ணுயிரியலாளர் ஆவார். மண்ணில் வாழும் உயிரினங்களின் சிதைவு குறித்த ஆராய்ச்சி ஸ்ட்ரெப்டோமைசின் மற்றும் பல நுண்ணுயிர் எதிர்ப்பிகளைக் கண்டுபிடிப்பதற்கு வழிவகுத்தது. ரட்கர்சு பல்கலைக்கழகத்தில் உயிர் வேதியியல் மற்றும் நுண்ணுயிரியல் பேராசிரியராக இருந்த இவர், பல நுண்ணுயிர் எதிர்ப்பிகளைக் கண்டுபிடித்தார். மேலும் பல நுண்ணுயிர் எதிர்ப்பிகளின் வளர்ச்சிக்கு வழிவகுத்த நடைமுறைகளையும் இவர் அறிமுகப்படுத்தினார். இவரது காப்புரிமையின் உரிமத்திலிருந்து பெறப்பட்ட வருமானம் நுண்ணுயிரியல் ஆராய்ச்சிக்கான ஒரு அடித்தளமிட நிதியளித்தது. இந்த நிதியினைக் கொண்டு நியூ ஜெர்சி (அமெரிக்கா) பிசுகடாவேயில் உள்ள ரட்கர்சு பல்கலைக்கழக புஷ் வளாகத்தில் அமைந்துள்ள *வாக்ஸ்மேன் இன்ஸ்டிடியூட் ஆப் மைக்ரோபயாலஜி* நிறுவப்பட்டது. 1952 ஆம் ஆண்டில், "ஸ்ட்ரெப்டோமைசின் கண்டுபிடிப்பிற்கு வழிவகுத்த மண்ணில் வாழும் நுண்ணுயிரிகளின் தனித்துவமான, முறையான மற்றும் வெற்றிகரமான ஆய்வுகளுக்காக" இவருக்கு உடலியல் அல்லது மருத்துவத்துக்கான நோபல் பரிசு வழங்கப்பட்டது. ஸ்ட்ரெப்டோமைசின் கண்டுபிடிப்பில் ஸ்காட்ஸின் பங்கைக் குறைத்ததற்காக வாக்ஸ்மேன் மற்றும் இவரது அறக்கட்டளையின் மீது இவரது ஆராய்ச்சி மாணவர்களில் ஒருவரும், ஸ்ட்ரெப்டோமைசின் முதல் கண்டுபிடிப்பாளருமான ஆல்பர்ட் ஷாட் வழக்குத் தொடர்ந்தார்.
# மறைப்பணியாளர்

யில் அமெரிக்க மறைப்பணியாளர்கள்.]]  
**மறைப்பணியாளர்** (*missionary*) என்பவர் ஒரு சமயத்தின் நம்பிக்கைகளைப் பரப்புரை செய்வதற்காகவும், கல்வி, எழுத்தறிவு, சமூக நீதி, சுகாதாரப் பாதுகாப்பு, பொருளாதார மேம்பாடு போன்ற திருப்பணிச் சேவைகளுக்காகவும் நாடொன்றுக்கோ அல்லது ஒரு பிரதேசத்திற்கோ அனுப்பப்படும் ஒரு மதக்குழு உறுப்பினரைக் குறிக்கும்.  

விவிலியத்தின் இலத்தீன் மொழிபெயர்ப்பில், இயேசு கிறிஸ்து தனது பெயரில் நற்செய்திகளைப் பிரசங்கிக்க சீடர்களை அனுப்பும்போது இந்தச் சொல்லைப் பயன்படுத்துகிறார். இச்சொல் பொதுவாக கிறிஸ்தவப் பணிக்காகப் பயன்படுத்தப்படுகிறது, ஆனால் எந்தச் சமயத்திற்கும் அல்லது சித்தாந்தத்திற்கும் இச்சொல்லைப் பயன்படுத்தப்படலாம்.  

1598 ஆம் ஆண்டு முதல் இயேசு சபை தனது உறுப்பினர்களை வெளிநாடுகளுக்கு அனுப்பியபோது, இலத்தீன் சொல்லான ("மிசியோ" என்றால் 'அனுப்பும் செயல்') அல்லது மிட்டேர் , 'அனுப்புதல்' என்று பொருளில் 'மிசனரி' என்ற சொல்லைப் பயன்படுத்தினார்கள்.
# ஆ. ஏழுமலை


**ஆ. ஏழுமலை** (*A Elumalai*) என்பவர் (ஆகஸ்ட் 12, 2020 இல் இறந்தார்) என்பவர் இந்திய அரசியல்வாதி ஆவார். இவர் புதுச்சேரி மக்கள் காங்கிரசு கட்சியினைச் சார்ந்தவர். ஏழுமலை புதுச்சேரி பங்காரப்பேட்டையைச் சேர்ந்தவர். வில்லியனூர் அரசு மேல் நிலைப் பள்ளியில் பள்ளிக் கல்வியினை முடித்தவர். இவர் 2001 முதல் 2011 வரை புதுச்சேரி சட்டப் பேரவையில் ஊசுடு தொகுதி உறுப்பினராக இருந்தார். இவர் 2001 ந. ரங்கசாமி அமைச்சரைவில் போக்குவரத்துத் துறை அமைச்சராகப் பணியாற்றினார். அரசியல் காரணங்களால் அமைச்சர் பதவியிலிருந்து விலகிய ஏழுமலை, கண்ணன் துவக்கிய புதுச்சேரி முன்னேற்றக் காங்கிரசில் இணைந்தார். 2006ஆம் ஆண்டு நடைபெற்ற தேர்தலில் சுயேச்சையாகப் போட்டியிட்டு வெற்றிபெற்றார். பின்னர் தனது ஆதரவினை காங்கிரசு கட்சிக்கு வழங்கினார். இருப்பினும் 2011 தேர்தலில் போட்டியிட்டுத் தோல்வியடைந்தார். ஏழுமலை தனது 55 வயதில் கோவிட்-19 பெருந்தொற்று காரணமாகப் புதுச்சேரி ஜிப்மர் மருத்துவமனையில் இறந்தார்.
# கவுசல்யா அணை


**கவுசல்யா அணை** (*Kaushalya Dam*)(இந்தி: **कौशल्या बांध)** புவி நிரப்பு அணையாகும். இந்த அணை கவுசல்யா ஆற்றில் கட்டப்பட்டுள்ளது. கவுசல்யா ஆறு காகர் நதியின் துணை ஆறாகும். இது பண்டைய தொன்மையான சரசுவதி ஆற்றுடன் ஒப்புமைப்படுத்தப்படுகிறது. இது அரியானா மாநிலம் பிஞ்சூரில் 2008 மற்றும் 2012 ஆண்டுகளுக்கிடையே நீர் தேவைக்காகக் கட்டப்பட்டது.  

## அமைவிடம்
கவுசல்யா தடுப்பணையும் நீர்த்தேக்கமும் கவுசல்யா ஆற்றில் சண்டிகரிலிருந்து 21 கி.மீ. தொலைவில் அமைந்துள்ளது. இது பஞ்ச்குலா மற்றும் கோல் கை ரைட்டன் வனவிலங்கு சரணாலயத்திலிருந்து 12 கி.மீ. தொலைவிலும் பிஞ்சூர் நகரத்திலிருந்து கி.மீ. 5 கி.மீ. தொலைவிலும் மற்றும் பிஞ்சூருக்கு அருகிலுள்ள பிர் ஷிகர்கா வனவிலங்கு சரணாலயத்திலிருந்து 13 கி.மீ. தொலைவில் அமைந்துள்ளது.  

## வரலாறு
காகர் ஆற்றில் அணைக்கான முதல் திட்டம், 19ஆம் நூற்றாண்டின் நடுப்பகுதியில் பிரித்தானியாவின் இந்தியப் பேரரசினால் அம்பாலா கன்டோன்மென்ட்டுக்கு குடிநீரை வழங்க முன்மொழியப்பட்டது.  

முன்மொழிவில் ஒரு அணை கட்ட மட்டும் 1960களில் பரிசீலிக்கப்பட்டது. காகர் நதியில் சண்டிமந்திருக்கு அருகே கும்தலாவில் அணைக்கட்டி சண்டிகர் நகருக்கு நீர் வழங்கவும் பஞ்சாபில் வெள்ளத்தைக் கட்டுப்படுத்தவும் இயலும் எனத் திட்டமிடப்பட்டது. ஆனால் 1999ஆம் ஆண்டு இத்திட்டம் கைவிடப்பட்டது. இதனைச் செயல்படுத்தும் போது நீரில் மூழ்கும் என்றும் ஏராளமான மக்களை இடம்பெயரச் செய்யவேண்டும் எனவும் தெரிவிக்கப்பட்டது.  

இதன் தொடர்ச்சியாக 2005 ஆம் ஆண்டில், காகர் ஆற்றின் துணை நதிகளில் தொடர்ச்சியாகச் சிறிய அணைகள் கட்டும் திருத்தப்பட்ட திட்டத்திற்கு அரியான அரசு ஒப்புதல் அளித்தது. இதனடிப்படையில் கவுசல்யா அணையின் கட்டுமானம் 2008இல் தொடங்கப்பட்டு 2012இல் நிறைவடைந்தது.  

## கட்டுமானம் மற்றும் செலவு
அரியானா அரசால் கட்டப்பட்ட கவுசல்யா அணை நீளமும் உயரமும் உடைய பூமி நிரம்பிய அணை ஆகும். இந்த திட்டத்திற்கு 2005 திசம்பரில் அரியானா அரசு ரூ .51.37 கோடி செலவில் ஒப்புதல் அளித்தது.  

## வனவிலங்கு
இது ஓர் முக்கியமான ஈரநிலமாகும். இது பல ஆபத்தான புலம்பெயர்ந்த பறவைகளின் தாயகமாகும் உள்ளது.  

## படங்கள்
# குசராத்து ஆயுர்வேதப் பல்கலைக்கழகம்

**குசராத்து ஆயுர்வேதப் பல்கலைக்கழகம்** (*Gujarat Ayurved University*) என்பது இந்தியாவின் குஜராத்தின் ஜாம்நகரில் உள்ள மாநில பல்கலைக்கழகமாகும். ஆயுர்வேத மருத்துவம் கற்பித்தல் மற்றும் ஆராய்ச்சி நிறுவனத்துடன் ஒரு கூட்டு வளாகத்தைக் கொண்டுள்ளது. இது 2020ஆம் ஆண்டில் நிறுவப்பட்ட தேசிய முக்கியத்துவம் வாய்ந்த நிறுவனம் ஆகும்.  

## வரலாறு
இந்தியா விடுதலை பெற்றபின் ஏற்பட்ட மறுசீரமைப்புக் காரணமாகக் குசராத்தில் ஆயுர்வேத பல்கலைக்கழகம் நிறுவப்பட்டது. இது குசராத்தின் ஜாம்நகரில் தலைமையகத்துடன் 1967இல் நிறுவப்பட்டது.  

## நிறுவனங்கள்
இந்தப் பல்கலைக்கழகத்தின் கீழ் பின்வரும் நிறுவனங்கள் செயல்படுகின்றன.  

- பன்னாட்டு ஆயுர்வேத ஆய்வு மையம்
- ஆயுர்வேத தொடர் கல்வி பல்கலைக்கழகப் பள்ளி

### ஆயுர்வேதம் கற்பித்தல் மற்றும் ஆராய்ச்சி நிறுவனம்
2020ஆம் ஆண்டில் , ஆயுர்வேதம் கற்பித்தல் மற்றும் ஆராய்ச்சி நிறுவனம் (தேசிய முக்கியத்துவம் வாய்ந்த நிறுவனம்) பல்கலைக்கழக வளாகத்தில் நிறுவப்பட்டது. ஆயுர்வேதத்தில் கற்பித்தல் மற்றும் ஆராய்ச்சி நிறுவனத்தினை நிறுவ பின் வரும் நிறுவனங்கள் இந்நிறுவனத்துடன் இணைக்கப்பட்டது.  

- ஆயுர்வேத முதுகலை கற்பித்தல் மற்றும் ஆராய்ச்சி நிறுவனம்
- ஆயுர்வேத ஆராய்ச்சி பன்னாட்டு மையம்
- ஸ்ரீகுலாப்குன்வெர்பா ஆயுர்வேத மகாவித்யாலயா
- மகரிசி பதஞ்சலி யோகா இயற்கை மருத்துவம் மற்றும் ஆராய்ச்சி நிறுவனம்
- இந்திய ஆயுர்வேத மருந்து அறிவியல் நிறுவனம்
# கத்னி குண்டு தடுப்பணை



**கத்னி குண்டு தடுப்பணை** (*Hathni Kund Barrage*) என்பது இந்தியாவின் ஹரியானா மாநிலத்தின் யமுனா நகர் மாவட்டத்தில் யமுனா ஆற்றில் அமைந்துள்ள கான்கிரீட் தடுப்பணை ஆகும். இது நீர்ப்பாசன நோக்கத்திற்காக அக்டோபர் 1996 முதல் ஜூன் 1999 வரை கட்டப்பட்டது. இந்த அணையின் கீழ்ப்பகுதியில் பயனற்ற நிலையில் காணப்படும் தாஜேவாலா தடுப்பணைக்கு மாற்றாகக் கட்டப்ப்டட்டது. கத்னி குண்டு தடுப்பணையிலிருந்து 3 கிலோ மீட்டர் தொலைவில் உள்ள கீழணை 1873ஆம் ஆண்டில் கட்டப்பட்டது. கத்னி தடுப்பணை தண்ணீரை மேற்கு மற்றும் கிழக்கு யமுனா கால்வாய்களில் திருப்பிவிடுகிறது. மேலும் சிறிய நீர்த்தேக்கமும் உருவாகியுள்ளது. இந்த நீர்பிடிப்பு பகுதியில் உள்ள ஈரநிலத்தில் 31 வகையான பறவைகள் காணப்படுகின்றன.  

1970களின் முற்பகுதியிலிருந்து தாஜேவாலா தடுப்பணையை மாற்றுவதற்கான திட்டங்கள் தீட்டப்பட்டு வந்தன, ஆனால் அரியானா மற்றும் இமாச்சல பிரதேச அரசாங்கங்களுக்கிடையில் ஒப்பந்தம் ஒன்று ஜூலை 1994 வரை ஏற்படவில்லை. 1999ஆம் ஆண்டின் பிற்பகுதியில் அணையின் வேலைகள் முடிக்கப்பட்டாலும், ஒரு சில வேலை தாமதங்கள் காரணமாக மார்ச் 2002 வரை அணைச் செயல்படவில்லை. இந்த அணை 360 மீ. நீளமானது. இதன் நீர் கசிவு பாதை பத்து முக்கிய வெள்ள வடி வாயில்களால் ஆனது. இதன் வலது பக்கத்தில் ஐந்து நீரடிகசிவு பகுதியும் இடதுபுறத்தில் மூன்றும் அதிகபட்சமாக நீரை வெளியேற்றும் தன்மையுடையது.
# மங்களூர் கோழிச் சுக்கா



**மங்களூர் கோழிச் சுக்கா** அல்லது **<nowiki/>'கோரி சுக்கா/ கோரி அசாதினா (**துளு**)** என்பது இந்திய உணவு வகையாகும். இந்த கோழி சுக்கா மங்களூர் மற்றும் உடுப்பி பகுதியில் தோன்றியதாகும். சுக்கா என்பது "சுக்கா" வார்த்தையாகும். இந்தியில் "சுகா" என்றால் "உலர்ந்த" என்று பொருள்படும். சில நேரங்களில் "*கோரி அஜடினா* " என்றும் அழைக்கப்படுகிறது. இருப்பினும் இது உலர் மற்றும் பகுதி கிரேவி என இரண்டு மாறுபாடுகளில் தயாரிக்கப்படலாம்.  

## தேவையான பொருட்கள்
கோழிச் சுக்கா தயாரிக்கத் தேவையான பொருட்கள்.  

- 1 1/2&nbsp;கிலோ கோழிக்கறி
- 10 காய்ந்த சிவப்பு மிளகாய் (உலர் கெய்ன் மிளகு அல்லது சொர்க்க மிளகு)
- 1 கோப்பை அரைத்த தேங்காய்
- 2 தேக்கரண்டி கொத்தமல்லி தூள்
- 10-12 கருப்பு மிளகு
- 1/2 தேக்கரண்டி சீரகம்
- 1/2 தேக்கரண்டி வெந்தயம்
- 2 இலவங்கப்பட்டை
- 6 கிராம்பு
- 1/4 தேக்கரண்டி மஞ்சள் தூள்
- பூண்டு 5-6 பல்
- 2 வெங்காயம்
- 2-3 தக்காளி
- 5-6 கறிவேப்பிலை
- 1 எலுமிச்சை (சிறியது)
- சுவைக்க உப்பு
- 1 தேக்கரண்டி நெய் + 1 தேக்கரண்டி தேங்காய் எண்ணெய்

## தயாரிப்பு
மங்களூர் கோழிச் சுக்காவினை பின்வரும் முறையில் தயாரிக்கலாம்.  

- கோழிக்கறியினை சிறிய துண்டுகளாக வெட்டி நன்றாகக் கழுவி, மஞ்சள், உப்பு, எலுமிச்சம் சாறு சேர்த்து ஊறவைக்கவேண்டும்.
- மசாலா தூள் : உலர்ந்த வறுத்த சிவப்பு மிளகாய், கொத்தமல்லி, வெந்தயம், சீரகம், இலவங்கப்பட்டை மற்றும் கிராம்பு முதலியவற்றை மிக்சியில் இட்டு தூளாகப் பொடி செய்யவேண்டும்.
- மசாலா பசை: 1 வெங்காயம், பூண்டு ஆகியவற்றை பசையாக அரைத்து, துருவிய தேங்காய் துளைச் சேர்த்து சிறிது நேரம் அரைக்கவும்.
- ஒரு கடாயில் நெய் மற்றும் எண்ணெய்யை இட்டு சூடாக்கவேண்டும். எண்ணெய் சூடான பின்னர், நறுக்கிய வெங்காயத்தைச் சேர்த்து பொன்னிறமாகும் வரை வறுக்கவும். பின்னர் நறுக்கிய தக்காளியைச் சேர்த்து எண்ணெய் பிரியும் வரை வதக்கவும்.
- கறிவேப்பிலை சேர்த்து சிறிது நேரம் வறுக்கவும்.
- இப்போது ஊறவைத்த கோழிக்கறியினைச் சேர்க்கவும். மசலாவினை கோழிக்கறியில் நன்றாக சேறுமாறு கிளறிவிட்டு சிறிது நேரம் சமைக்கவும்.
- இப்போது அரைத்த மசாலா மற்றும் மசாலாத்தூள் சேர்த்து, நன்கு நீர் வற்றும் வரை சமைக்கவும்.
- கோழிக்கறி நன்கு வெந்தவுடன் கொத்தமல்லி இலைகளைத் தூவி சூடாகப் பரிமாறவும்.
# துலி பிரில்லியன்சு மக்காமா


**துலி பிரில்லியன்சு மக்காமா** (*Thuli Brilliance Makama*) தெற்கு ஆப்பிரிக்காவின் நிலம்சூழ் நாடான எசுவாத்தினியைச் சேர்ந்த ஒரு சுற்றுச்சூழல் வழக்கறிஞராவார்.  

தென்னாப்பிரிக்கா மற்றும் மொசாம்பிக்கின் நடுவில் அமைந்துள்ள ஓர் இராச்சியம் சுவாசிலாந்து ஆகும். இது தற்போது எசுவாத்தினி என்றழைக்கப்படுகிறது. இங்கு சுமார் 1 மில்லியன் மக்கள் வாழ்கின்றனர். உணவு மற்றும் நீர் பற்றாக்குறை, மற்றும் எப்போதும் அதிகரித்து வரும் வறுமை ஆகியவற்றால் நாடு பாதிக்கப்பட்டுள்ள நிலையில், விளையாட்டு வேட்டைக்காரர்கள் மற்றும் வனவிலங்கு சுற்றுலாப் பயணிகளுக்கான சர்வதேச இடமாக அதன் நற்பெயர் தொடர்ந்து வளர்ந்து வருகிறது. இதனால் விளையாட்டு பூங்காக்கள் பெருகிவிட்டன. பாதுகாப்பு என்ற பெயரில், உள்ளூர் மக்கள் தங்கள் பாரம்பரிய நிலங்களை அதிகளவில் தள்ளிவைத்து, பிழைப்புக்குத் தேவையான வேட்டை மற்றும் சேகரிப்பு நடைமுறைகளைத் தொடர துன்புறுத்தப்படுகிறார்கள்.  

கடுமையான மூன்று ஆண்டுகால சட்டப் போருக்குப் பிறகு, சுவாசிலாந்தின் பொது நல சுற்றுச்சூழல் வழக்கறிஞர் துலி மக்காமா, சுவாசிலாந்து சுற்றுச்சூழல் அதிகாரசபையில் சுற்றுச்சூழல் தன்னார்வ தொண்டு நிறுவன பிரதிநிதித்துவத்தை உள்ளடக்கிய ஒரு முக்கிய வழக்கை வென்றார். சுற்றுச்சூழல் முடிவெடுப்பதில் பொதுமக்கள் பங்கேற்பதற்கான உரிமையை இவர் வலுப்படுத்தினார்.  

துலி மக்காமாவின் சுற்றுச்சுழல் செயல்பாடுகளுக்காக 2010 ஆம் ஆண்டிற்கான கோல்டுமேன் சுற்றுச்சூழல் விருது இவருக்கு வழங்கப்பட்டது.
# சில்ரன் ஆப் ஜப்லாவி


**சில்ரன் ஆப் ஜப்லாவி** ( *Children of Gebelawi*) என்பது எகிப்திய எழுத்தாளரும் நோபல் பரிசு பெற்றவருமான நாகுயிப் மஹபூஸின் புதினம் ஆகும். இது அதன் மாற்று மொழிபெயர்ப்பான ***சில்ட்ரன் ஆஃப் எவர் ஆலி*** என்ற பெயராலும் அறியப்படுகிறது..  

## சர்ச்சை
இது முதலில் அரபு மொழியில் 1959 இல், *அல்-அஹ்ரம்* என்ற நாளிதழில் தொடராக வெளியிடப்பட்டது. அப்போது இது சமயவாதிகளால் கடுமையான எதிர்ப்பை எதிர்கொண்டது. *அல்-அஹ்ரமின்* ஆசிரியரான முகமது ஹெய்கலின் நண்பராக இருந்த ஜனாதிபதி கமல் அப்தெல் நாசரின் தலையீட்டால் அது முழுமையாக வெளியிடப்படவில்லை. இதை பத்தகமாக வெளியிட அப்போதைய எகிப்தில் அரசு தடைசெய்தது.  

இது முதன்முதலில் லெபனானில் 1967 இல் அச்சிடப்பட்டது. பிலிப் ஸ்டீவர்ட்டின் ஆங்கில மொழிபெயர்ப்பு 1981 இல் வெளியிடப்பட்டது.  

## சுருக்கம்
இக்கதையானது கறைபனையான 19 ஆம் நூற்றாண்டின் கெய்ரோவின் குறுந்தெருக்களில் நடப்பதாக எழுதப்பட்டுள்ளது. மூன்று ஏகத்துவ ஆபிரகாமிய சமயங்களின் (யூத சமயம், கிறிஸ்தவம், இஸ்லாம்) ஆகியவற்றின் அடிப்படை நம்பிக்கைகளை உருவகமாக கொண்டு இது எழுதப்பட்டுள்ளது.  

இக்கதையில் வரும் பாத்திரமான ஜப்லாவி என்பது கடவுளைக் குறிக்கிறது என்று விமர்சகர்கள் கூறினர். மஹபூஸ் இதை நிராகரித்தார், "கடவுளுக்கு யாரையும் உதாரனம் காட்ட முடியாது. கடவுள் வேறு யாரைப் போலவும் இல்லை. கடவுள் பிரம்மாண்டமானவர்" என்று கூறினார். இந்த புதினமானது ஐந்து பகுதிகளைக் கொண்டதாக உள்ளது. புதினத்தின் முதல் பகுதியின் கதை மாந்தராக ஜப்லாவி ( கடவுள்), அத்ஹம் (ஆதாம் أدهم), உமைமா (ஏவால்), இத்ரீஸ் ( சாத்தான் ) ஆகியோர் உள்ளனர். இதில் தந்தையான ஜப்லாவியும் மகன்களாக அக்ஜம், இத்ரீஸ் ஆகியோர் உள்ளனர். இவர்களின் அடுத்தடுத்த தலைமுறையினர் கதையின் பிற பகுதிகின் நாயகர்களாக உள்ளனர். கதையின் அடுத்தடுத்த பகுதிகளின் நாயகர்களாக மோசே (கபல் جبل), இயேசு (ரிஃபா رفاعة), முகம்மது (காசிம் قاسم) ஆகியோரின் வாழ்க்கையை உருவகப்படுத்தி கூறுவதாக உள்ளது. ஒவ்வொரு நாயகர்களை பின்பற்றுபவர்கள் யூத சமயம், கிறிஸ்தவம், இஸ்லாம் ஆகியவற்றைக் குறிக்கும் குறுந்தெருவின் வெவ்வேறு பகுதிகளில் குடியேறுகிறார்கள். புதினத்தின்ன் ஐந்தாவது பிரிவின் கதாநாயகன் அரபா (عرفة) ஆவார். அரபா பாத்திரமானது நவீன அறிவியலைக் குறிக்கும் உருவகமாக உள்ளது. இவர் அனைத்து தீர்க்கதரிசிகளுக்கும் பின்னால் வருகிறார். அதே நேரத்தில் தீர்க்கதரிசிகளைப் பின்பற்றுபவர்கள் அனைவரும் அராபாவை தங்களுள் ஒருவராகக் கூறுகின்றனர்.  

## தமிழ் மொழிபெயர்ப்பு
இந்த நூலை அரபு மொழியில் இருந்து நேரடியாக தமிழுக்கு *பஷீர் அகமது ஜமாலி*யால் *நம் சேரிப் பிள்ளைகள்* என்ற பெயரில் மொழிபெயர்க்கபட்டுள்ளது.
# கங்கை நதியுடன் ஒரு நடைப்பயணம்


**கங்கை நதியுடன் ஒரு நடைப்பயணம்** (*A Walk Along the Ganges*) இங்கிலாந்து நாட்டைச் சேர்ந்த டென்னிசன் பெர்விக் 1986 ஆம் ஆண்டு எழுதிய பயணக் குறிப்பு நூலாகும். இந்த புத்தகத்தில், இந்தியப் புனித நதியான கங்கையின் பாதையில் மேற்கொண்ட 2000 மைல் தொலைவு நடைப் பயணம் பற்றி டென்னிசன் கூறுகிறார்.  
## பின்னணி
நைல் நதியைப் பார்த்துக் கொண்டிருந்தபோது கங்கை ஆற்றின் கரையோரம் நடந்து செல்ல வேண்டும் என்ற எண்ணம் பெர்விக்கிற்கு தோன்றியதாம். இவர் எழுதிய புத்தகத்தின் முன்னுரையில் சிறுவயதிலிருந்தே தனக்கு இந்தியாவுக்கு வந்து இந்தியாவை சுற்றிப் பார்க்க வேண்டும் என்று ஆசைப்பட்டதாக தெரிவித்துள்ளார். இந்த 2000 மைல் நடைப் பயணத்தின் மூலம் இவர் இந்தியாவை ஆராயவும் முயன்றுள்ளார்.  
## உள்ளடக்கம்
புத்தகம் பல அத்தியாயங்களாகப் பிரிக்கப்பட்டுள்ளது. தனது பயணம் முழுவதும் உதவி செய்தவர்களுக்கு புத்தக முன்னுரையில் நன்றியைத் தெரிவித்துள்ளார். ஆற்றின் பாதை முழுவதையும் எப்படி, எப்போது பயணிக்க வேண்டும் என்ற எண்ணம் அவரது மனதைத் தாக்கியது தொடங்கி அதற்காக இவர் எவ்வாறு தயாரானார் என்பதைப் பற்றியும் புத்தகத்தின் முன்னுரையில் தெரிவித்துள்ளார். பின்னர் புத்தகத்தை பதினான்கு அத்தியாயங்களாகப் பிரித்துள்ளார், இவ்வத்தியாயங்களில் பெர்விக் தன் பயணத்தின் போது சேகரித்த வெவ்வேறு அனுபவங்களை விவரித்துள்ளார்.
# பிந்தார் ஆறு



**பிந்தார் ஆறு** (*Pindar River*) இந்தியாவின் உத்தரகண்டம் மாநிலப் பகுதியில் அமைந்துள்ள ஒரு நதியாகும். உத்தரகண்டம் மாநிலத்தின் குமாவோன் பிராந்தியத்தின் பாகேசுவர் மாவட்டத்தில் அமைந்துள்ள பிந்தாரி பனிப்பாறையில் இருந்து பிந்தார் ஆறு உருவாகிறது. இந்த நதியின் மூலமான பிந்தார் பனிப்பாறை 3820 மீட்டர் உயரத்தில் அமைந்துள்ளது. பிந்தார் பனிப்பாறை ஒப்பீட்டளவில் எளிதாக அணுக முடியும் பாதையைக் கொண்டுள்ளது மற்றும் 100 ஆண்டுகளுக்கும் முன்னதான மேலான வரலாறும் நன்கு ஆவணப்படுத்தப்பட்டுள்ளது. பிந்தார் நதி வாய் கர்ணபிரயாகையில் அமைந்துள்ளது. அங்கு இது அலக்நந்தா நதியுடன் சங்கமிக்கிறது.  
## படக்காட்சி
# டிஸ்கவரி ஆப் இந்தியா (நூல்)


***டிஸ்கவரி ஆப் இந்தியா*** (***Discovery of India***), இந்தியாவின் முதல் பிரதமராக இருந்த ஜவகர்லால் நேரு, இந்திய விடுதலைப் போராட்டத்தின் போது பிரித்தானிய இந்திய ஆட்சியாளர்களால் 1942–1945 ஆண்டுகளில் அகமத்நகர் சிறையில் அடைக்கப்பட்ட போது இந்நூலை எழுதி முடித்தார். இந்நூலை 1944-ஆம் ஆண்டில் ஜவகர்லால் நேரு எழுதி முடித்தாலும், 1946-ஆம் ஆண்டில் தான் வெளியானது.இந்நூலில் இந்திய வரலாறு, இந்தியாவின் பண்பாடு, இந்திய அரசியல், இந்தியத் தத்துவம், இந்திய மெய்யியல் மற்றும் இந்தியச் சமயங்கள் போன்ற தலைப்புகளில் கட்டுரைகள் உள்ளன.இந்நூல் ஆங்கிலம் மற்றும் இந்தி மொழிகளில் நூலான வெளியானது. *கண்டுணர்ந்த இந்தியா* என்கிற பெயரில் ஜெயபரதனால் தமிழில் மொழிபெயர்க்கப்பட்டு, பூரம் பதிப்பகத்தின் வழி புத்தகமாக வெளிவந்துள்ளது.  

## ஜவகர்லால் நேரு எழுதிய வேறு நூல்கள்
- உலக வரலாற்றின் காட்சிகள் (1934)
# கங்கி நதி

**கங்கி நதி** (*Gangi*) இந்தியாவில் ஓடும் ஒரு வற்றாத நதியாகும். கங்கை ஆற்றின் உபநதியான இது பீகார் மாநிலத்தின் போச்பூர் மாவட்டத்திலுள்ள அர்ரா நகருக்கு அருகில் பாய்கிறது. அர்ராவிலிருந்து 10 கி.மீ தூரத்தில் உள்ள கேசவ்பூரில் உருவாகி மீண்டும் பக்சர் மாவட்டத்தில் கங்கி நதி கங்கையை சந்திக்கிறது.  
## வரலாறு
கங்கி நதி கங்கை ஆற்றின் பண்டைய நீரோடை என்று நம்பப்படுகிறது. கங்கை ஆறு மாசார் கிராமத்திலிருந்து 10 கிலோமீட்டர் தொலைவில் இருந்ததாக ஊயென் சாங் தனது கட்டுரையில் எழுதியுள்ளார்.முந்தைய கங்கை ஆறு தெற்கில் வேகமாகப் பாய்கிறது என்பதை இவரது கருத்து குறிக்கிறது. இது கங்கி நதியின் தற்போதைய பாதையாகும். பழைய நதி படுகையின் உயர்ந்த கரையை போச்பூர் மற்றும் பக்சரில் காணலாம்.  

## நதியின் பாதை
கங்கி நதி போச்பூர் மாவட்டத்தின் பரகராவில் உள்ள கங்காவின் பிரதான நீரோட்டத்திலிருந்து உருவாகிறது. பின்னர் அர்ரா நகரத்தின் வடகிழக்கு பகுதியிலிருந்து தெற்கு-மேற்கு பகுதிக்கு பாய்ந்து மீண்டும் பக்சரில் கங்கையை சந்திக்கிறது. ராம்சரா சந்தர் சுர் அருகே அரா கால்வாய் அதில் விழுகிறது.
# சூப்பர் சிங்கர் 7



**சூப்பர் சிங்கர் 7** என்பது விஜய் தொலைக்காட்சியில் 27 ஏப்ரல் முதல் 10 செப்டம்பர் 2019 ஆம் ஆண்டு வரை சனி மற்றும் ஞாயிற்றுக்கிழமைகளில் இரவு 8 மணிக்கு ஒளிபரப்பான உண்மைநிலை பாட்டு போட்டி நிகழ்ச்சி ஆகும். இது எயார்டல் சூப்பர் சிங்கர் நிகழ்ச்சியின் வரிசையில் ஏழாவது பருவம் ஆகும். ஆசியன் பெயிண்ட்ஸ் நிறுவனம் இரண்டாவது முறையாக இந்த நிகழ்ச்சித் தொடருக்கு விளம்பரதாரராக முன்வந்தனர்.  

இந்த நிகழ்ச்சியை மா கா பா ஆனந்த் மற்றும் பிரியங்கா தேசுபாண்டே மீண்டும் தொகுத்து வழங்கினர். இந்நிகழ்ச்சியின் நடுவர்களாக பிரபல பின்னணி பாடகர்களான உன்னிகிருஷ்ணன், அனுராதா ஸ்ரீராம், சுவேதா மோகன் மற்றும் பென்னி தயாள் ஆகியோர் செயல்பட்டனர். இசை இயக்குநர் அனிருத் ரவிச்சந்திரன் இந்த பருவத்தின் நிகழ்ச்சியின் விளம்பரத்தூதராக இருந்தார். வெற்றியாளருக்கு திரைப்படத்தில் அனிருத்தின் இசையில் பாட வாய்ப்பு வழங்கப்படும் என்பது சிறப்புக்குரியதாய் இருந்தது. இறுதிப் போட்டிக்கு தகுதி பெற்றவர்களில் புன்யா, முருகன், விக்ரம், கௌதம் மற்றும் சாம் விஷால் ஆகியோர் அடங்குவர். இவர்களில் முருகன் வெற்றியாளராக அறிவிக்கப்பட்டார். விக்ரம் இரண்டாவது இடத்தில் இருந்தார். மூன்றாம் இடத்திற்கு புன்யா மற்றும் சாம் விஷால் ஆகியோர் சமநிலையில் இருந்தனர். கிராண்ட் ஃபைனலில் அனிருத் , சாம் விஷால் மற்றும் புன்யா ஆகியோருக்கும் தனது இசையமைப்பின் கீழ் பாடுவதற்கான வாய்ப்பை வழங்கப்போவதாக அறிவித்தார்.  

இந்த பருவத்தின் வெற்றியாளராக முருகன் என்ற மூக்குத்தி முருகன் என்பவர் வெற்றியாளராக அறிவிக்கப்பட்டு, 50 லட்சம் மதிப்புள்ள வீட்டை அருண் எக்செல்லோ நிறுவனத்திடமிருந்து பெற்றார்.
# வெண்ணா ஆறு



**வெண்ணா ஆறு** (**Venna River**) இந்தியாவின் மகாராட்டிரா மாநிலத்தின் சதாரா மாவட்டத்தில் உள்ள மேற்குத் தொடர்ச்சி மலையில் உள்ள மஹாபலீஸ்வர் பீடபூமியில் உற்பத்தியாகிறது. இது கிருஷ்ணா ஆற்றின் துணை ஆறுகளில் ஒன்றாகும். வெண்ணா ஆறு சாத்தாரா நகரத்தில் கிருஷ்ணா ஆற்றுடன் கலக்கிறது. வெண்ணா ஆற்றின் நீளம் 130 கிலோ மீட்டர் ஆகும்.  

## இதனையும் காண்க
- மஹாபலீஸ்வரில் பீடபூமியில் உற்பத்தியாகும் பிற நான்கு ஆறுகள்:
1. கிருஷ்ணா ஆறு
1. காயத்ரி ஆறு
1. கொய்னா ஆறு
1. சாவித்திரி ஆறு
# சேம்சு இராம்சே மெக்டொனால்டு


**சேம்சு இராம்சே மெக்டொனால்டு** (*Ramsay MacDonald*)(12 அக்டோபர் 1866 – 9 நவம்பர் 1937) என்பவர் ஐக்கிய இராச்சியத்தின் முதல் பிரதமராக இருந்தவர். இவர் தொழிற்கட்சியைச் சேர்ந்தவர். சிறுபான்மை தொழிலாளர் அரசாங்கங்களை 1924இல் ஒன்பது மாதங்கள் மற்றும் 1929-1931க்கு இடையில் வழிநடத்தினார். 1931 முதல் 1935 வரை, பிரித்தானியாவின் கன்சர்வேடிவ் கட்சி ஆதிக்கம் செலுத்திய தேசிய அரசாங்கத்திற்கு தலைமை தாங்கினார். மெக்டொனால்டை தொழிலாளர் உறுப்பினர்களில் சிலர் மட்டுமே ஆதரித்ததால், தொழிற்கட்சியிலிருந்து வெளியேற்றப்பட்டார்.  

மெக்டொனால்டு, கெய்ர் ஹார்டி மற்றும் ஆர்தர் ஹென்டர்சன் ஆகியோருடன் 1900இல் தொழிற்கட்சியின் மூன்று முக்கிய நிறுவனர்களில் ஒருவராக இருந்தார். இவர் 1914க்கு முன்னர் தொழிற்கட்சி நாடாளுமன்ற உறுப்பினர்களின் தலைவராக இருந்தார். முதல் உலகப் போருக்கு எதிர்ப்பு தெரிவித்ததன் காரணமாக இவரது வாழ்க்கையில் ஏற்பட்ட ஒரு திருப்பத்திற்குப் பிறகு, இவர் 1922 முதல் தொழிலாளர் கட்சியின் தலைவராக இருந்தார். இரண்டாவது தொழிலாளர் அரசாங்கம் (1929-1931) பெரும் பொருளியல் வீழ்ச்சியால் ஆதிக்கம் செலுத்தியது. தங்கத் தரத்தை பாதுகாப்பதற்காக செலவுக் குறைப்புகளைச் செய்ய இவர் தேசிய அரசாங்கத்தை அமைத்தார். ஆனால் இன்வர்கார்டன் கலகத்திற்குப் பிறகு இதைக் கைவிட வேண்டியிருந்தது. மேலும் பொருளாதாரத்தை சரிசெய்ய "மருத்துவரின் ஆணையை" கோரி 1931இல் ஒரு பொதுத் தேர்தலை நடத்தினார். தேசிய கூட்டணி பெரும்பான்மையான இடத்தில் வென்றது. தொழிற்கட்சி பொது மன்றத்தில் சுமார் 50 இடங்களையேப் பெற்றது. இவர் 1935இல் பிரதமரானார். 1937இல் ஓய்வு பெறும் வரை பிரபுக்கள் சபையின் தலைவராக இருந்தார். அந்த ஆண்டின் பிற்பகுதியில் இறந்தார்.  

## அரசியல் செயல்பாடு
தொழிற்சங்க காங்கிரசு (டி.யூ.சி) தொழிலாளர் தேர்தல் சங்கத்தை (லீஏ) உருவாக்கி 1886 இல் லிபரல் கட்சியுடன் திருப்தியற்ற கூட்டணியை ஏற்படுத்தியது. 1892ஆம் ஆண்டில், பொதுத் தேர்தலில் எல்ஈஏ வேட்பாளருக்கு ஆதரவளிக்க மெக்டொனால்டு டோவரில் இருந்தார், இவர் நன்கு தோற்கடிக்கப்பட்டார். மெக்டொனால்ட் உள்ளூர் பத்திரிகைகளை கவர்ந்தார்   மற்றும் சங்கத்தின் வேட்பாளராக ஏற்றுக்கொள்ளப்பட்டது, அவரது வேட்புமனு தொழிற்கட்சி பதாகையின் கீழ் இருக்கும் என்று அறிவித்தது. தொழிற்கட்சி லிபரல் கட்சியின் ஒரு பிரிவு என்று இவர் மறுத்தார், ஆனால் ஒரு அரசியல் உறவில் தகுதியைக் கண்டார். மே 1894 இல், உள்ளூர் சவுத்தாம்ப்டன் லிபரல் அசோசியேஷன் அந்தத் தொகுதிக்கான தொழிலாளர் எண்ணம் கொண்ட வேட்பாளரைக் கண்டுபிடிக்க முயற்சித்தது. லிபரல் கவுன்சிலில் உரையாற்ற இரண்டு பேர் மெக்டொனால்டுடன் இணைந்தனர். ஆனால் அழைப்பை நிராகரித்தது, அதே நேரத்தில் லிபரல்கள் மத்தியில் வலுவான ஆதரவு இருந்தபோதிலும் மெக்டொனால்டு வேட்புமனுவைப் பெறத் தவறிவிட்டார்.
# சாவித்ரி ஜிண்டால்


**சாவித்ரி தேவி ஜிண்டால்** (; பிறப்பு 20 மார்ச் 1950) ஒரு இந்திய தொழிலதிபர் மற்றும் இந்திய அரசியல்வாதி ஆவார். அவர் O.P. ஜிண்டால் குழுமத்தின் தலைவராவார். அவர் அக்ரோஹா மகாராஜா அக்ரசென் மருத்துவக் கல்லூரியின் தலைவரும் ஆவார்.  

## வாழ்க்கைக் குறிப்பு
ஜிண்டால் அசாமில், தின்சூக்கியா நகரில் பிறந்தார். இவர் 1970களில் ஓம் பிரகாஷ் ஜிண்டலை மணந்தார், இவர் எஃகு மற்றும் சக்தி கூட்டு நிறுவனமான ஜிண்டால் குழுமத்தை நிறுவினார். ஜிண்டால் அரியானா அரசாங்கத்தில் அமைச்சராகவும், ஹிசார் தொகுதி சட்டமன்ற உறுப்பினராகவும் இருந்தார். அரியானா சட்டமன்ற 2014 தேர்தலில் அவர் அந்த இடத்தை இழந்தார். 2005-ஆம் ஆண்டில் ஓ.பி. ஜிண்டால் உலங்குவானூர்தி விபத்தில் இறந்த பின்னர் இவர் தலைவரானார். இவர் இந்திய தேசிய காங்கிரசு கட்சியின் உறுப்பினர்.  

சாவித்திரி ஜிண்டால் இந்தியாவின் பணக்காரப் பெண், 2016-இல் 16 வது பணக்கார இந்தியர், 4.0 பில்லியன் டாலர் சொத்து மதிப்புடையவர்; இவர் 2016 ஆம் ஆண்டில் உலகின் 453-வது பணக்காரர் ஆவார். 2008 ஆம் ஆண்டில் ஆச்சார்ய துளசி கிருத்ரிவா புராஸ்கருடன் அகில் பாரத தேரபந்த் மகிளா மண்டலத்தால் அவருக்கு வழங்கப்பட்டது.  

## அரசியல் வாழ்க்கை
2005 ஆம் ஆண்டில், ஹிசார் தொகுதியில் இருந்து ஹரியானா சட்டசபைக்கு ஜிண்டால் தேர்ந்தெடுக்கப்பட்டார். இத்தொகுதியானது, முன்னர் அவரது மறைந்த கணவர் ஓம் பிரகாஷ் ஜிண்டால் நீண்ட காலமாக பிரதிநிதித்துவப்படுத்திய தொகுதியாகும். 2009 ஆம் ஆண்டில் இவர் மீண்டும் இத்தொகுதியிலிருந்து சட்டசபைக்குத் தேர்ந்தெடுக்கப்பட்டார் 2013 ஆம் ஆண்டு அக்டோபரில் ஹரியானா அரசாங்கத்தில் அமைச்சராக நியமிக்கப்பட்டார்.  

முந்தைய அமைச்சரவையில், இவர் வருவாய் மற்றும் பேரிடர் மேலாண்மை, ஒருங்கிணைப்பு, புனர்வாழ்வு மற்றும் வீட்டுவசதி அமைச்சராகவும், நகர்ப்புற உள்ளாட்சி அமைப்புகள் மற்றும் வீட்டுவசதி அமைச்சராகவும் பணியாற்றினார்.  

இவர் நிறுவனத்தின் பொறுப்பை ஏற்றுக்கொண்ட பிறகு நிறுவனத்தின் வருவாய் நான்கு மடங்காக அதிகரித்தது. ஹரியானா மாநிலத்தில் இருந்து ஒரு பின்னணி மற்றும் வரலாற்றைக் கொண்ட இவர், ஹரியானா சட்டமன்ற உறுப்பினராக பணியாற்றினார் மற்றும் 2010 வரை மின்சக்தி அமைச்சர் பதவியில் இருந்தார். ஓபி ஜிண்டால் குழு 1952 ஆம் ஆண்டில் தொழில் ரீதியாக ஒரு பொறியியலாளர் ஓம் பிரகாஷ் ஜிண்டால் அவர்களால் தொடங்கப்பட்டது. இது எஃகு, மின்சாரம், சுரங்கம், எண்ணெய் மற்றும் எரிவாயு ஆகியவற்றின் கூட்டு நிறுவனமாக மாறியது. அவரது வியாபாரத்தின் இந்த நான்கு பிரிவுகளில் ஒவ்வொன்றும் இவரது நான்கு மகன்களான பிருத்விராஜ், சஜ்ஜன் , ரத்தன் மற்றும் நவீன் ஜின்டால் ஆகியோரால் நடத்தப்படுகின்றன .ஜிண்டால் ஸ்டீல்ஸ் இந்தியாவில் எஃகு உற்பத்தியில் மூன்றாவது இடத்தில் உள்ளது.
# நோவா நிர்மல் டாம்


**நோவா நிர்மல் டாம்** (*Noah Nirmal Tom*) இந்தியாவைச் சேர்ந்த ஒரு தடகள விளையாட்டு வீரராவார். 1994 ஆம் ஆண்டு நவம்பர் மாதம் 13 ஆம் தேதியன்று இவர் பிறந்தார். 2019 ஆம் ஆண்டு கத்தார் நாட்டின் தலைநகரமான தோகா நகரில் நடைபெற்ற உலக தடகள வெற்றியாளர் போட்டியின் கலப்பு 4 × 400 தொடரோட்டப் போட்டியில் நோவா நிர்மல் டாம் பங்கேற்றார்.  
இப்போட்டியில்,  
1. யகியா முகம்மது அனசு
1. வெல்லுவா கோரோத் விசுமயா
1. இயிசுனா மேத்யூ
1. நோவா நிர்மல் டோம் ஆகியோர் ஓடினர்.

2020 டோக்கியோ கோடைகால ஒலிம்பிக் போட்டியில் பங்கேற்க இவர் தேர்ந்தெடுக்கப்பட்டுள்ளார்.
# ரவி நாராயண ரெட்டி

**ரவி நாராயண ரெட்டி** ( Raavi Narayana Reddy) (5 ஜூன் 1908 - 7 செப்டம்பர் 1991) ஒரு இந்திய அரசியல்வாதி ஆவர். இந்திய கம்யூனிஸ்ட் கட்சியின் ஸ்தாபக உறுப்பினர் மற்றும் விவசாயத் தலைவர். ஒஸ்மான் அலிகான், அசாஃப் ஜா VII இன் ஆட்சிக்கு எதிராக தெலுங்கானா கிளர்ச்சியில் அவர் ஒரு தலைவராக இருந்தார். ரெட்டி ஒரு பரோபகாரர், சமூக சீர்திருத்தவாதியும் ஆவர். சுதந்திர போராளிகளுக்கு ஓய்வூதியம் செலுத்துவதை பாட்டீல் குறிப்பிடுகிறார். பார்த்த நாள் 27 மார்ச் 2011 மற்றும் நாடாளுமன்ற உறுப்பினர். விவசாயிகள் சார்பாக போராடியதற்காக அவர் தெலுங்கானா இல் புகழ்பெற்றவர்.தெலுங்கானா இயக்கம், 1944-51 இல் வெளியீட்டாளர். ரவி 1941 ஆம் ஆண்டில் ஆந்திர மகாசபா இல் நாராயண ரெட்டி ஒரு முக்கிய பங்கைக் கொண்டிருந்தார். ஆந்திராவில் ஒரு நூற்றாண்டு அரசியல் இந்திய மாநிலத்தில் இன மற்றும் பிராந்தியவாதம் 2002 வெளியீட்டார்.  

## இடுகை 1947
1952 ஆம் ஆண்டு இந்திய பொதுத் தேர்தலில், ரெட்டி மக்கள் ஜனநாயக முன்னணி (ஹைதராபாத்) மக்கள் தடைசெய்யப்பட்ட இந்திய கம்யூனிஸ்ட் கட்சி என்ற புனைபெயர் மற்றும் ஜவஹர்லால் நேரு மற்றும் சுதந்திர இந்தியாவில் பாராளுமன்றத்தில் நுழைந்த முதல்வரும் ஆவர்.  

இந்தியாவில் உள்ள பஞ்சாரா ஹில்ஸ் இல் உள்ள ரவி நாராயண ரெட்டி மெமோரியல் ஆடிட்டோரியம் காம்ப்ளக்ஸ் என்ற ஆடிட்டோரியம் அவரது நினைவாக தெலுங்கானா தியாகிகள் நினைவு அறக்கட்டளை கட்டப்பட்டது மற்றும் பெயரிடப்பட்டது.  

2006 இல் ஆந்திராவின் முதல்வர் ஒய்.எஸ். ராஜசேகர ரெட்டி ரவி நாராயண ரெட்டிக்கு நினைவு தேசிய அடித்தள விருதை வழங்கினார். ஏ.பி. பர்தன், இந்திய கம்யூனிஸ்ட் கட்சியின் பொதுச் செயலாளர் இருந்தார்.
# அலெக்சு அந்தோனி

**அலெக்சு அந்தோனி** (*Alex Antony*) இந்தியாவைச் சேர்ந்த ஒரு தடகள விளையாட்டு வீரராவார். கேரள மாநிலத்தின் திருவனந்தபுரம் மாவட்டத்தில் அமைந்துள்ள கரையோர மீனவ கிராமமான புல்லுவிலா இவரது சொந்த ஊராகும். 26 வயதாகும் அலெக்சு 2020 ஆம் ஆண்டு டோக்கியோ கோடைகால ஒலிம்பிக் விளையாட்டுப் போட்டிகளில் கலந்து கொள்ளும் 4x400 மீ கலப்பு தொடரோட்ட இந்திய அணிக்கு தேர்வு செய்யப்பட்டுள்ளார்.  

அலெக்சு தன்னுடைய பள்ளிப்படிப்பை திருவனந்தபுரம் நகரத்தின் கஞ்சிரம்குளத்திலுள்ள பிகேஎசு மேல்நிலைப் பள்ளியில் படித்தார். இப்பள்ளியில் படிக்கும் போது உடற்கல்வி ஆசிரியர் பிரதீப் குமார் பயிற்சியின் கீழ் அலெக்சு 100 மீட்டர் மற்றும் 200 மீட்டர் தடகள நிகழ்வுகளுக்கு சென்றுவந்தார். திருவனந்தபுரத்தில் உள்ள இந்திய விளையாட்டு ஆணையத்தில் சேர்ந்த பிறகு இவர் தனது பயிற்சியாளர் நிசாத் குமாரின் வழிகாட்டுதலின் கீழ் நிபுணர் பயிற்சியையும் வழிகாட்டலையும் பெற முடிந்தது. அலெக்சு 400 மீட்டர் ஓட்டத்தில் கவனம் செலுத்தத் தொடங்கினார்.  

2014 ஆம் ஆண்டு கோவாவில் நடந்த ஒரு தடகளப் போட்டியில் அலெக்சு முதல் முறையாக இந்தியாவைப் பிரதிநிதித்துவப்படுத்தினார். அப்போட்டியில் வெண்கலப் பதக்கம் வென்றார். இதே ஆண்டு நடைபெற்ற தேசிய இளையோர் தடகளப் போட்டியில் தங்கப் பதக்கம் வென்றார்.  
பல்கலைக்கழக போட்டிகளில் சிறப்பாக செயல்பட்ட அலெக்சுக்கு விளையாட்டு ஒதுக்கீட்டில் இந்திய விமானப்படையில் வேலை கிடைத்தது. இதனைத் தொடர்ந்து 2014ஆம் ஆண்டு முதல் பட்டியாலாவில் உள்ள தேசிய தடகள அகாடமியில் பயிற்சி செய்து வந்தார். அங்கு வந்தபிறகு 400 மீட்டர் ஓட்டப்பந்தயத்தில் அதிக கவனம் செலுத்த ஆரம்பித்தார்.  

2019 ஆம் ஆண்டில் 4x400 மீட்டர் போட்டிக்கான ஆசிய வெற்றியாளர் மற்றும் உலக வெற்றியாளர் போன்ற முக்கிய போட்டிகளில் பங்கேற்று இந்திய அணியில் அலெக்சு தனது இடத்தை உறுதிப்படுத்திக் கொண்டார்.  

400 மீ தொலைவை 47.83 நொடிகளில் கடந்து இரண்டாம் இடம் பெற்றதன் மூலம் இவர் ஒலிம்பிக் போட்டிக்காக தேர்வு செய்யப்பட்டார். 4x400 மீ கலப்பு தொடரோட்ட அணியில் சர்தக் பாம்ப்ரி, ரேவதி வீரமணி, சுபா வெங்கடேசன் மற்றும் தனலட்சுமி சேகர் ஆகியோர் இவருடன் அணியில் இடம்பெற்றுள்ளனர்.